## El Premi Literari de Narrativa de Dones de la Generalitat celebra la XXV edició amb 58 relats

*** La secretària autonòmica d’Igualtat i Diversitat ha entregat el primer premi a María Sáez Menéndez pel seu relat *Memoria de océano*
* L’accèssit d’associacions, l’accèssit lliure i la menció d’honor han premiat els relats de María del Mar Busquets Mataix, Laura Sánchez Bretones i Sofía Modesta Álvarez, respectivament**

El Premi Literari de Narrativa de Dones de la Generalitat ha celebrat la XXV edició amb un total de 58 relats escrits per 54 dones, que han participat enguany en el certamen creat per a promoure la creació literària de les dones a la Comunitat Valenciana.

La secretària autonòmica d’Igualtat i Diversitat, Asunción Quinzá, ha destacat “la participació i qualitat creativa de les dones valencianes” durant l’entrega del primer premi, dotat amb 2.000 euros, a María Sáez Menéndez pel seu relat *Memoria de océano*.

Sáez és llicenciada en Literatura General i Comparada, impartix classes de Secundària en un centre d’Altea i ha sigut guardonada amb diversos premis literaris per l’excel·lent qualitat dels seus relats.

A més, Asunción Quinzá ha entregat l’accèssit d’associacions, l’accèssit lliure i la menció d’honor dels premis, acompanyada per la directora general d’Igualtat i de l’Institut de les Dones, Davinia Bono.

Així, la poeta i novel·lista María de la Mar Busquets Mataix ha rebut l’accèssit d’associacions, dotat amb 1.000 euros, per la seua obra *Óvulos*. Busquets és també vicepresidenta de la Plataforma d’Escriptores de l’Arc Mediterrani.

Per la seua banda, l’autora i autoqualificada com a “lectora empedreïda”, Laura Sánchez Bretones ha rebut l’accèssit lliure, dotat amb 1.000 euros, per l’obra *Flor de un día*. Sánchez s’ha manifestat també com a apassionada de les llibreries i forma part de diversos clubs de lectura.

La menció especial, sense dotació econòmica, ha reconegut també la qualitat literària que Sofía Modesta Álvarez Ríos ha plasmat en el seu relat *Derecho materno*. Álvarez és llicenciada en Biotecnologia i es definix com “una persona amb cor de lletres en un cos de ciències”.

Asunción Quinzá ha reconegut també “la implicació i el paper de les reconegudes professionals del món de l’escriptura i l’educació” que han compost el jurat, integrat per la redactora i editora Carla Santángelo; la directora del Programa d’estudis cinematogràfics de la Wesleyan University d’Ohio, Eva Paris; la intèrpret de viola María Amparo Ponce, i la vicepresidenta de l’Associació Valenciana d’Escriptors i Crítics Literaris, Elia Saneleuterio.

Al llarg de la seua trajectòria, els Premis Literaris de Narrativa de Dones han rebut més de 4.000 obres escrites en valencià i castellà per dones procedents de les diverses localitats de la Comunitat Valenciana.

Fecha: 20/10/2024